Die laaste vakansiekontrolelys vir jou huis - Jou Gesin | Solidariteit WêreldJou Gesin | Solidariteit Wêreld
Tuis › Artikels › Die laaste vakansiekontrolelys vir jou huis
Die laaste vakansiekontrolelys vir jou huis
Woensdag | 19 Desember | 2018
Jy is so moeg al waaraan jy kan dink, is skemerkelkies en idilliese strande. Die laaste ding waaraan jy wil dink, is om nog meer moeite en tyd in en om jou huis te bestee.
As jy egter weggaan, is dit essensieel dat jy 'n paar goed op jou laaste doenlysie vir 2018 afmerk. Die voordeel wat die meeste mense het, is dat hulle nou meer tyd het om dit te doen as gedurende die besiger tye van die jaar.
Maar voordat jy induik en sommer net goed begin doen, kyk na sommige van hierdie nuttige wenke (sodat jy nie nog meer van jou reeds verlaagde energievlakke vermors en nog meer geïrriteerd raak nie!):
Was die skottelgoed en neem die afval uit
Die laaste ding wat jy wil hê, is om van jou swaarverdiende vakansie af terug te kom net om begroet te word deur 'n stank afkomstig van jou kombuiswasbak of een van jou vuilgoedblikke. Die hitte sal dit sekerlik erger maak en dit is noodsaaklik dat jy moet seker maak dat alle skottelgoed gewas is voordat jy die deur agter jou toetrek.
Maaiers en vlieë sal in afval broei as dit nie hanteer word nie. Neem dit alles na buite en was die vuilgoedblikke met seep en water uit voordat julle weggaan want ander kan jy te doen kry met 'n pesinfestasie of 'n hardnekkige, aaklige reuk wat moeilik is om van ontslae te raak.
Raak ontslae van rommel
Desembers is gewoonlik 'n tyd van bonusse en die ekstra goed wat geld kan koop. Maar, sê doen-dit-self-blogger Kate Desmond, voordat jy meer goed inbring, moet jy eers ontrommel. "Doen dit kategorie vir kategorie, vertrek vir vertrek, en plaas elke item in 'n hoop: Hou, Rommel, Skenk. Oorweeg dit om ongewenste items te skenk aan 'n plaaslike organisasie of skuiling wat dit hierdie tyd van die jaar werklik nodig het."
Doen jouself hierdie guns. Jy sal nie spyt wees nie.
Dit moet een van jou topprioriteite wees omdat die gebruiklike Desembermisdaadpiek hom weer eens sal herhaal. "Toets jou alarm sowel as jou paniekknoppies en strale. As daar probleme is, skeduleer 'n diens (met jou sekuriteitsmaatskappy," waarsku die sekuriteitsreus ADT.
Die Suid-Afrikaanse sekuriteitsmaatskappy Iron Curtain Security beveel aan dat jy die alarm 'n week voor die tyd toets in plaas van die dag voor jou vertrek. Dit sal jou genoeg tyd gee om probleme reg te stel en jou sekuriteitsmaatskappy te verwittig van probleme wat jy nie self kan regstel nie.
Loop rondom jou eiendom se hele grenslyn en kontroleer alle heinings, versperrings en sekuriteitskameras om te kyk of hulle herstelwerk nodig het. Herstel ook alle stukkende vensters, sekuriteitshekke of diefwering. "Maak seker dat daar nie los skroewe is nie, dat metaalstawe nie geroes is nie en dat slotte goed geolie is, sodat jy hulle maklik kan toemaak voordat jy weggaan en oopmaak as jy terugkom," sê Iron Curtain Security.
Laat jou huis lyk of daar mense is
'n Leë huis trek misdadigers se aandag. Nationwide.com stel die volgende voor om jou huis bewoon te laat lyk:
Stop die koerant en pos – of vra 'n buurman wat jy vertrou om dit af te haal.
Parkeer jou kar in die motorhuis, as jy een het.
Vra 'n buurman om van tyd tot tyd in jou oprit te parkeer sodat daar aktiwiteit by jou huis is.
Verbind minstens een lig in jou huis met 'n tydskakelaar.
Installeer 'n beweginggeaktiveerde sensor op 'n buitenshuise vloedlig. Inbrekers haat buitenshuise verligting.
Maak seker dat jou grasperk versorg bly.
Sê vir 'n vertroude buurman of vriend dat jy weggaan
As iets verdag of verkeerd is, sal dit vir seker opgemerk word gou nadat jy weg is. Groot rampe of verlies kan op hierdie wyse afgeweer word.
ADT, 30 October 2018, "Jingle Bells, tinsel, already? Yes only a few weeks to the festive season", https://www.adt.co.za/jingle-bells-tinsel-already-yes-only-a-few-weeks-to-the-festive-season/.
Iron Curtain Security, 10 November 2017, "Holiday Home Security Tips", https://ironcurtainsecurity.co.za/holiday-home-security-tips/.
Kate Desmond, 2016, "7 Ways To Get Your House Clean And Ready For The Holidays", https://www.simplemost.com/7-ways-to-get-your-house-clean-holidays/.
Nationwide, n.d., "Keep your home safe with this vacation checklist", https://www.nationwide.com/preparing-your-home-for-vacation.jsp.
Roy Berendsohn, 16 Nov. 2018, "15 Things to Do Around the House Before the Holidays", https://www.popularmechanics.com/home/interior-projects/a3739/prepare-home-holidays-thanksgiving-christmas/.